بە دڵنییایەوە لە ئێستادا چین بەرەو قۆناغێکی نوی هەنگاو دەنێت، لە لایەکەوە ئەم دەوڵەتە بۆتە خاوەنی سووپایەکی بەهێز و مۆدێرن کە هیچ هێزێکی بیانی ناتوانێت وەکو سەدەکانی پێشوو زەفەری پێ بەرێت و خاکەکەی داگیربکات، لە لایەکی تریشەوە خاوەنی ئابوورییەکی بەهێز وخورتە، کە دەتوانێت شەش یەکی دانیشتوانی جیهان بەشێوەیەکی باش بژێنێت و هاوکاری گەلانی تریش بکات. بەڵام لەگەڵ ئەوەشدا چین وەکو هەموو وڵاتێکی تری جیهان، کۆمەڵێک کێشەی ناوخۆیی و دەرەکی هەیە، کە پێویستیان بە رێگاچارەی باش هەیە، گەر ئەو کێشانە چارەسەر نەکرێن، خۆری پرشنگداری نامێنێت، بەڵام چین خاوەنی سەرکردایەتییەکی حەکیمە، زۆر بەهێمنی هەوڵ چارەسەرکردنی ئەو کێشانە دەدات، ئەمەش یەکێکە لە خاڵە بەهێزەکانی ئەم وڵاتە.